Document ID: 32007D0304

KOMISSION PÄÄTÖS,
tehty 25 päivänä huhtikuuta 2007,
Bt176 (SYN-EV176-9) -maissin ja siitä valmistettujen tuotteiden poistamisesta markkinoilta
(tiedoksiannettu numerolla K(2007) 1804)
(Ainoastaan englanninkielinen teksti on todistusvoimainen)
(2007/304/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muuntogeenisistä elintarvikkeista ja rehuista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1829/2003 (1) ja erityisesti sen 8 artiklan 6 kohdan ja 20 artiklan 6 kohdan,
sekä katsoo seuraavaa:
(1)
Bt176 (SYN-EV176-9) -maissille on myönnetty hyväksyntä geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY (2) mukaisesti komission päätöksellä 97/98/EY (3), joka on tehty 23 päivänä tammikuuta 1997 geneettisesti muunnetun maissin (Zea mays L.), jolla yhdistetyn muuntamisen avulla on Bt-endotoksiinigeenin sille antamat insektisidiset ominaisuudet ja lisääntynyt sietokyky glufosinaattiammonium-nimiselle rikkakasvien torjunta-aineelle, markkinoille saattamisesta neuvoston direktiivin 90/220/ETY mukaisesti. Direktiivi 90/220/ETY on laadittu uudelleen ja kumottu direktiivillä 2001/18/EY.
(2)
Hyväksyntä perustui komission päätöksellä 76/791/ETY (4) perustetun eläinten ravitsemusta käsittelevän tiedekomitean, komission päätöksellä 95/273/EY (5) perustetun elintarvikealan tiedekomitean ja komission päätöksellä 78/436/ETY (6) perustetun torjunta-aineita käsittelevän tiedekomitean lausuntoihin.
(3)
Syngenta Crop Protection AG, jäljempänä ’ilmoittaja’, on sen jälkeen ilmoittanut SYN-EV176-9-maissin ja siitä valmistetut tuotteet olemassa oleviksi tuotteiksi asetuksen (EY) N:o 1829/2003, jäljempänä ’asetus’, 8 artiklan 1 kohdan ja 20 artiklan 1 kohdan mukaisesti, ja ne on kirjattu yhteisön muuntogeenisten elintarvikkeiden ja rehujen rekisteriin. Ilmoitus koski SYN-EV176-9-maissista koostuvia ja/tai sitä sisältäviä tai siitä valmistettuja elintarvikkeita, SYN-EV176-9-maissista valmistettuja elintarvikkeiden lisäaineita, SYN-EV176-9-maissista koostuvaa ja/tai sitä sisältävää rehua, SYN-EV176-9-maissista valmistettuja rehuaineita ja SYN-EV176-9-maissista valmistettuja rehun lisäaineita.
(4)
SYN-EV176-9-maissin ilmoittaja ilmoitti komissiolle 19 päivänä syyskuuta 2005 päivätyssä kirjeessään, että se on lopettanut SYN-EV176-9-maissin siementen myynnin yhteisössä vuoden 2005 kylvökauden jälkeen.
(5)
Lisäksi ilmoittaja ilmoitti komissiolle, ettei se aio tehdä SYN-EV176-9-maissin hyväksynnän uusimista koskevaa hakemusta asetuksen nojalla sen 8 artiklan 4 kohdan, 11 artiklan, 20 artiklan 4 kohdan ja 23 artiklan mukaisesti. Sen vuoksi SYN-EV176-9-maissin ja siitä valmistettujen tuotteiden viljely ja saattaminen markkinoille on kiellettyä yhteisössä 18 päivän huhtikuuta 2007 jälkeen.
(6)
Tästä syystä olisi toteutettava toimenpiteitä, jotta SYN-EV176-9-maissin sisäsiitoslinjojen ja siitä saatujen hybridien siemenet saadaan tosiasiallisesti poistettua markkinoilta. Sen seurauksena, että SYN-EV176-9-maissin siemeniä ei ole saatavilla, siitä valmistettujen tuotteiden voidaan olettaa katoavan elintarvike- ja rehuketjusta kohtuullisen ajan kuluessa.
(7)
Koska ilmoittaja on lopettanut SYN-EV176-9-maissin siementen myynnin yhteisössä vuoden 2005 kylvökauden jälkeen, SYN-EV176-9-maissista valmistettujen tuotteiden varastot ovat loppuneet eikä niitä oleteta olevan markkinoilla 18 päivän huhtikuuta 2007 jälkeen. SYN-EV176-9-maissista saadun muuntogeenisen aineksen vähäisiä jäämiä saattaa kuitenkin olla elintarvikkeissa ja rehussa vielä jonkin aikaa.
(8)
Oikeusvarmuuden vuoksi on siksi tarpeen säätää siirtymäajasta, jonka aikana elintarvikkeet ja rehut voivat sisältää tarkoitettua ainesta ilman että tämän katsotaan rikkovan asetuksen 4 artiklan 2 kohtaa tai 16 artiklan 2 kohtaa, kun aineksen esiintyminen on satunnaista tai teknisesti mahdotonta välttää.
(9)
Sallitun pitoisuuden ja ajanjakson määrittämisessä olisi otettava huomioon, kuinka kauan kestää kunnes siementen tosiasiallisen markkinoilta poistamisen vaikutukset ulottuvat koko elintarvike- ja rehuketjuun. Joka tapauksessa sallitun pitoisuuden olisi oltava pienempi kuin asetuksessa säädetty merkitsemiseen ja jäljitettävyyteen liittyvä enintään 0,9 prosentin raja-arvo, joka koskee elintarvikkeissa ja rehussa olevaa muuntogeenistä ainesta, jonka esiintyminen on satunnaista tai teknisesti mahdotonta välttää.
(10)
Asetuksen 28 artiklassa tarkoitettuun yhteisön muuntogeenisten elintarvikkeiden ja rehujen rekisteriin tehtyjä SYN-EV176-9-maissia koskevia kirjauksia olisi muutettava tämän päätöksen mukaisesti.
(11)
Ilmoittajaa on kuultu tässä päätöksessä säädetyistä toimenpiteistä.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Jotta voidaan varmistaa viljelykäyttöön tarkoitettujen SYN-EV176-9-maissin sisäsiitoslinjojen ja siitä saatujen hybridien siementen tosiasiallinen poistaminen markkinoilta, ilmoittajan on noudatettava liitteessä vahvistettuja toimenpiteitä.
Ilmoittajan on toimitettava komissiolle kuuden kuukauden kuluessa tämän päätöksen tiedoksiantamispäivästä kertomus liitteessä vahvistettujen toimenpiteiden panemisesta täytäntöön.
2 artikla
SYN-EV176-9-maissia sisältävän, siitä koostuvan tai siitä valmistetun aineksen esiintyminen elintarvikkeissa ja rehussa, jotka on ilmoitettu asetuksen 8 artiklan 1 kohdan ja 20 artiklan 1 kohdan mukaisesti, sallitaan viiden vuoden ajan tämän päätöksen tiedoksiantamispäivästä alkaen edellyttäen, että
a)
sen esiintyminen on satunnaista tai teknisesti mahdotonta välttää; ja
b)
sen pitoisuus on enintään 0,9 prosenttia.
3 artikla
Muutetaan asetuksen 28 artiklassa tarkoitettuun yhteisön muuntogeenisten elintarvikkeiden ja rehujen rekisteriin tehtyjä SYN-EV176-9-maissia koskevia kirjauksia tämän päätöksen mukaisesti.
4 artikla
Tämä päätös on osoitettu Syngenta Crop Protection AG:lle, P.O. Box, CH-4002 Basel, Sveitsi.
Tehty Brysselissä 25 päivänä huhtikuuta 2007.

Labels: 7
3
17
6